‘Kaper’ doodgeskiet tydens jaagtog(Argieffoto: Kent Williamson) ’n Vermeende kaper is doodgeskiet en ’n beampte van ’n voertuigopsporingsmaatskappy ernstig gewond. Dít ná ’n koeëlreën en ’n jaagtog deur die strate van ’n nedersetting digby Durban in KwaZulu-Natal. Kapt. Nqobile Gwala, woordvoerder van die polisie, sê beamptes van ’n opsporingsmaatskappy is omstreeks 09:00 van ’n motorkaping in Montclair, in die suide van Durban, in kennis gestel. Hulle het die gekaapte voertuig in die Umlazi-nedersetting digby die stad opgespoor en agternagesit. “’n Skietgeveg het tydens die jaagtog tussen die onbekende aantal kapers en beamptes uitgebreek,” sê Gwala. Die beampte is per helikopter na ‘n fasiliteit geneem vir verdere mediese behandeling (Foto: Netcare911) “Een kaper is tydens die jaagtog doodgeskiet en een van die beamptes is gewond.” Shawn Herbst, woordvoerder van Netcare911, sê paramedici is omstreeks 11:52 na die toneel ontbied waar hulle die gewonde beampte behandel het. Die beampte, in sy 30’s, is in die maag geskiet. Hy is in ’n kritieke toestand per helikopter na ’n gespesialiseerde fasiliteit geneem vir dringende mediese behandeling. Die polisie het die gekaapte voertuig in die nedersetting teruggekry, maar die oorblywende kapers het daarin geslaag om te vlug. “Klagte van motorkaping en poging tot moord word ondersoek.”